Calixtus Episcopus servus servorum Dei, charissimo in Christo filio Pontio Abbati Cluniacensi, ejusque successoribus regulariter substituendis in perpetuum. Religionis Monasticæ modernis temporibus speculum, et in Galliarum partibus documentum, beati Petri Cluniacense Monasterium ab ipso suæ fundationis suæ exordio Sedi Apostolicæ in jus proprium est oblatum. Proinde patres nostri sanctæ recordationis Joannes XI. et alii usque ad nostra tempora Ecclesiæ Romanæ Pontifices, locum ipsum singularis dilectionis ac libertatis prærogativa donarunt, et universa ei pertinentia privilegiorum suorum sanctionibus munierunt. Propterea fili in Christo charissime Ponti, quem nos in Viennensis Ecclesiæ regimine positi nostris per Dei gratiam manibus in Abbatem consecravimus, et personam tuam et locum, cui Deo authore præsides, totis dilectionis visceribus amplectentes, et quieti vestræ, ac Ecclesiarum vestrarum attentiùs providentes, Ecclesiam S. Theodori de Rocha Bouecort, cum omnibus pertinentiis suis, laudantibus ipsius Ecclesiæ Clericis, à venerabili fratre nostro Willermo Petragoricensi Episcopo tibi et Ecclesiæ Cluniacensi humiliter et devotè donatam, authoritate Apostolica tam tibi quàm successoribus tuis perpetuis temporibus confirmamus et præsentis privilegii pagina communimus. Si quis igitur ausu temerario impiaque præsumptione, contra Deum et sanctos ejus Apostolos, contraque animam suam hoc nostræ Apostolicæ authoritatis privilegium in aliquo infringere tentaverit, incunctanter se noverit nostræ Apostolicæ maledictionis aculeo transpunctum, nostræ Apostolicæ excommunicationis telo perfossum, nostri etiam Apostolici anathematis gladio transverberatum nec nisi per dignam satisfactionem saluti pristinæ reparandum. Ei vero qui conservator extiterit, sit pax Domini nostri Jesu Christi, quatinus et hic fructum bonæ actionis percipiat, et apud districtum judicem, præmia æternæ pacis inveniat, Amen. Ego Calixtus Catholicæ Ecclesiæ Episcopus. Datum Lateranis per manum Grisogoni, S. R. E. Diaconi Cardinalis, ac Bibliothecarii, V. Kalendas Januarii, Indict. XV. Incarnat. Dominicæ anno M. C. XXII. Pontificatus autem Domni Calixti secundi Papæ anno IV.